Културна историја

**Културна историја** — гранка на историјата којашто ги евидентира и толкува минатите настани што ги вклучуваат луѓето преку општественото, културното и политичкото опкружување на или поврзани со уметностите и манирите што ги посакува една група. Јакоб Буркхарт (1818–1897) помогнал во основањето на културната историја како дисциплина. Културната историја ги проучува и толкува записите на човечките општества со означување на различните посебни начини на живот изградени од група луѓе што се разгледуваат. Културната историја вклучува збир на минати културни активности, како што се церемонии, класни практики и заемодејствија со мештани. Таа ги комбинира пристапите на антропологијата и историјата за да ги испита популарните културни традиции и културните толкувања на историското искуство.

## Опис
Многу современи културни историчари тврдат дека станува збор за нов пристап, но културната историја веќе ја споменувале историчарите од деветнаесеттиот век, особено швајцарскиот научник за ренесансна историја, Јакоб Буркхард.

Културната историја се преклопува во своите пристапи со француските движења на т.н. историја на менталитетите (Филип Поарје, 2004) и таканаречената нова историја, а во Соединетите Држави, таа е тесно поврзана со полето на американските студии . Како што првично била замислена и практикувана во 19 век од Буркхард, во однос на италијанската ренесанса, културната историја била ориентирана кон проучување на одреден историски период во целост, во однос не само на неговото сликарство, вајарство и архитектура, туку и на економската основа што ја поткрепувало општеството и на општествените установи на неговиот секојдневен живот. Одгласите на пристапот на Буркхарт во 20 век може да бидат видени во „*Опаѓањето на средниот век*“ (1919) од Јохан Хајзинха.

Најчесто фокусот е на појавите што ги споделуваат неелитните групи во општеството, како што се: карневал, фестивал и јавни обреди ; традиции на изведба на бајки, епови и други вербални облици; културни еволуции во човечките односи (идеи, науки, уметности, техники); и културни изрази на општествени движења како што е национализмот. Културната историја, исто така, ги испитува главните историски концепти како што се моќ, идеологија, класа, култура, културен идентитет, став, раса, восприемање и нови историски методи како нарација на телото. Многу студии ги разгледуваат прилагодувањата на традиционалната култура на масовните медиуми (телевизија, радио, весници, списанија, плакати итн.), од печатени медиуми до филмови, а сега и до интернет (култура на капитализмот). Нејзините современи пристапи доаѓаат од историјата на уметноста, школата „Анали“, марксистичката школа, микроисторијата и новата културна историја.

Вообичаени теоретски темели за поновата културна историја се: формулацијата на јавната сфера од Јирген Хабермас во *„Структурната трансформација на буржоаската јавна сфера“* ; поимот на Клифорд Герц за „ богат опис“ (објаснет во *„Толкување на културите*“); и идејата за помнењето како културноисториска категорија, како што е спомнато во „*Како општествата се сеќаваат*“ од Пол Конертон.

### Историографијата и Француската револуција
Областа каде што културната историја од нов стил често е посочувана како речиси парадигма е „ревизионистичката“ историја на Француската револуција, која датира некаде од времето на масовно влијателниот есеј на Франсоа Фуре од 1978 година *„Толкување на Француската револуција“*. „Ревизионистичкото толкување“ често е одликувано како замена на наводно доминантното, наводно марксистичко, „општествено толкување“ кое ги наоѓа причините за Револуцијата во класната динамика. Ревизионистичкиот пристап има тежнеење да стави поголем нагласок на „политичката култура“. Читајќи ги идеите за политичката култура преку концепцијата на Хабермас за јавната сфера, историчарите на Револуцијата во последните неколку децении ја разгледуваат улогата и положбата на културните теми како што се родот, обредот и идеологијата во контекст на предреволуционерната француска политичка култура.

Историчари кои би можеле да бидат групирани под овој чадор се Роже Шартје, Роберт Дарнтон, Патрис Игоне, Лин Хант, Кит Бејкер, Џоан Ландес, Мона Озуф и Сара Маза. Секако, сите овие изучувачи се занимаваат со прилично различни интереси, а можеби е ставен премногу нагласок на парадигматската природа на новата историја на Француската револуција. Колин Џонс, на пример, не е странец на културната историја, Хабермас или марксизмот и постојано тврди дека марксистичкото толкување не е мртво, туку може да биде оживеано; на крајот на краиштата, логиката на Хабермас била во голема мера задолжена за марксистичко разбирање. Во меѓувреме, Ребека Спанг неодамна тврдел дека и покрај целиот свој нагласок на различноста и новината, „ревизионистичкиот“ пристап ја задржува идејата за Француската револуција како пресвртница во историјата на (таканаречената) модерност и дека самиот проблематичен поим за модерноста привлекол малку внимание.

## Културолошки изучувања
Културолошките студии се академска дисциплина популарна меѓу разновидна група научници. Таа ги комбинира политичката економија, географијата, социологијата, општествената теорија, книжевната теорија, филмските/видео изучувања, културната антропологија, филозофијата, критиката и историјата на уметноста за да ги проучува културните појави во различни општества. Истражувачите на културните изучувања честопати се концентрираат на тоа како одредена појава се однесува на прашања од идеологија, националност, народност, општествена класа и/или пол. Поимот го измислил Ричард Хогарт во 1964 година, кога го основал Центарот за современи културни студии во Бирмингем. Оттогаш е силно поврзан со Стјуарт Хол, кој го наследил Хогарт како директор.

## Културната историја во популарната култура
Би-Би-Си продуцирала и емитувала голем број образовни телевизиски програми за различни аспекти од човечката културна историја: во серијата „*Цивилизација“* од 1969 година, во „*Подемот на човекот*“ од 1973 година , во „*Триумфот на Западот*“ од 1985 година и во „*Историја на светот на Ендру Мар*“ од 2012 година .

## Поврзано

* Збирна несвест
* Етноисторија
* Историја на менталитетите
* Човечка историја

## Наводи

## Дополнителни извори

* Арканџели, Алесандро. (2011) *Cultural History: A Concise Introduction* (Routledge, 2011)
* Бурк, Питер . (2004). *What is Cultural History?.* Кембриџ: Polity Press..
* Кук, Џејмс В. и др. *The Cultural Turn in U. S. History: Past, Present, and Future* (2009) извадок ; 14 тематски есеи од научници
*  Гинзбург „нè предизвикува сите да вратиме еден културен и општествен свет што поконвенционалната историја не го евидентира.“ - Задна корица
* Грин, Ана. (2008). *Cultural History*. Theory and History. Бејзингстоук и Њујорк: Palgrave MacMillan.
* Херубел, Жан-Пјер В.М. (јануари 2010). „Observations on an Emergent Specialization: Contemporary French Cultural History. Significance for Scholarship.“ *Journal of Scholarly Publishing* 41#2 стр. 216–240.
* Кели, Мајкл. „Le regard de l'étranger: What French cultural studies bring to French cultural history.“ *French Cultural Studies* (2014) 25#3–4 стр.: 253–261.
* Кирли, Џенгиз. „From Economic History to Cultural History in Ottoman Studies“. *International Journal of Middle East Studies* (2014) 46#2 стр.: 376–378.
* Лакер, Валтер, уредник. *Weimar: A cultural history* (Routledge, 2017); Германија во 1920-тите.
* МекКафри, Питер Габриел и Бен Марсден, уредници. *The Cultural History Reader* (Routledge, 2014)
* Мелчинг, В. и Велема, В. (1994). *Main trends in cultural history: ten essays*. Амстердам: Rodopi.
* Мур, Алисон М. „Historicising Historical Theory's History of Cultural Historiography“    *Cosmos & History: The Journal of Natural and Social Philosophy*, 12 (1), февруари 2016, 257–291.
* Мур, Алисон, „What Became of Cultural Historicism in the French Reclamation of Strasbourg After World War One?“ *French History and Civilization* 5, 2014, 1–15
* Морис, И. *Archaeology as Cultural History: Words and Things in Iron Age Greece*. (Blackwell Publishing, 1999).
* Манслоу, Алун. *Deconstructing History* (Routledge, 1997). ISBN&nbsp; .
* Пикон-Салас, Маријано. *A cultural history of Spanish America* (U of California Press, 2020).
* Пориер, Филип (2004), Les Enjeux de l'histoire Culturelle, Seuil.
* Постер, М. (1997). *КCultural history and postmodernity: disciplinary readings and challenges*. Њујорк: Columbia University Press.
* Рикард, Џон. *Australia: A cultural history* (Monash University Publishing, 2017).
* Ритберген, Питер. *Europe: a cultural history* (Routledge, 2020).
* Ритер, Х. *Dictionary of concepts in history*. (Greenwood Press, 1986)
* Салми, Х. „Cultural History, the Possible, and the Principle of Plenitude“. *History and Theory* 50 (мај 2011), 171–187.
* Шлерет, Т.Ј. *Cultural history and material culture: everyday life, landscapes, museums. American material culture and folklife*. (Ен Арбор, Мичиген: UMI Research Press, 1990).
* Schwarz, Georg, *Kulturexperimente im Altertum*, Берлин: SI Symposion, 2010 година.
* Спанг, Ребека. (2008). „Paradigms and Paranoia: how modern is the French Revolution?“ *American Historical Review*, во JSTOR
* Ван Јанг, Ерик. „The New Cultural History Comes to Old Mexico.“ во *Writing Mexican History* (Stanford UP, 2020) стр. 223–264.

## Надворешни врски

* Меѓународно друштво за културна историја
* Семрежен портал за историска култура и историографија 

Категорија:Гранки на историјата
Категорија:Културологија
Категорија:Културна историја